साधारणजनानां कल्पना अस्ति यत् संस्कृते कविता इत्युक्ते केवलं मन्त्राः स्तोत्राणि च भवन्ति इति । वास्तवं तु भवति यत् संस्कृते कवितायाः एकः विभागः अस्ति यत्र सरलानि पद्यानि सन्ति येषु प्रकृतिः, मातृभूमिः, राष्ट्रभक्तिः, इत्यादयः लौकिकाः विषयाः प्रतिपाद्यन्ते ।अस्माकं संगीत परियोजानायाः उद्देशस्तु संस्कृतकवितायाः अस्य मुखस्य जनसमक्षं प्रकाशनं तथा एतादृशं निधिं सार्वलौकिकं कृत्वा तद्द्वारा संस्कृतभाषायाः अधिकं प्रचारणं च भवति ।
पण्डितप्रवरैः विरचितानि अत्रत्यानि गीतानि जनकीय-त्रिविष्टपीय-कर्णाटकीय-हिन्दुस्थानीनामिकाभिः संगीतशैलीभिः सम्पुष्टानि जनानाम् अतीव रोचकानि भविष्यन्ति इत्यत्र नास्ति सन्देहः ।
परियोजनागणः संगीतनिर्वहणस्य गुणोत्कर्षे दत्तावधानः अभूत् ।शंकरमहादेवः, सुजाता, मधुबालकृष्णः, हरिणी, कल्पना राघवेन्द्रः, अरुणा सायीरामः, रमेशविनायकः, कार्त्तिका चेति सुप्रसिद्धाः गायकाः स्वकीयैः मधुरस्वरैः अत्र गीतानि पोषितवन्तः ।
